Verbruikersake: Jou regte oor gebruikte motorsFoto: JéShoots.com/Pexels.com In Suid-Afrika kom jy net goed oor die weg as jy ŉ motor het, maar min mense kan splinternuwe motors bekostig. Gewone mense koop maar gebruikte motors, maar dit gebeur gereeld dat jou nuwe gebruikte motor nie so ŉ goeie kopie is as wat jy gedink het nie. Dit is so dat mens soms maar iemand anders se probleme koop wanneer jy ŉ gebruikte motor aanskaf, maar jy het steeds regte volgens die Wet op Verbruikersbeskerming. Ina Opperman vertel wat jou regte is volgens die Wet op Verbruikersbeskerming. Verbruikers se klagtes oor gebruikte motors is omtrent so oud soos die motor self. Totdat die Wet op Verbruikersbeskerming in 2011 ingestel is, moes verbruikers maar op hul regte volgens die gemene reg staatmaak om hul klagtes oor gebruikte motors op te los, maar nou is daar verskeie bepalings in hierdie einste wet wat dit vir verbruikers baie makliker maak om hul klagtes op te los. Volgens artikel 29, wat handel oor die algemene standaarde vir die bemarking van goedere of dienste, mag niemand ŉ motor bemark deur middel van ŉ misleidende voorstelling of op ŉ manier wat misleidend is wat betref die aard, eienskappe, voordele of gebruike van die motor, die prys daarvan of enige ander wesenlike aspek nie. Dit beteken die handelaar mag jou nie mislei oor die toestand van die motor en die aantal kilometers wat dit al afgelê het nie. Artikel 41 sluit hierby aan en bepaal dat die motorhandelaar nie valse inligting vir jou mag gee oor die motor nie en ook nie iets impliseer wat onwaar is nie of iets verswyg, soos dat die motor voorheen in ŉ ongeluk beskadig is. Dit is ook sy plig om jou reg te help as hy kan sien jy verstaan iets nie reg nie, soos die aantal kilometers wat die motor op die klok het. Jy mag ook nie mislei word oor enige prestasiekenmerke, bybehore, nut, voordele of gehalte of dat dit nuut of ongebruik is as dit nie die geval is nie. Die motorhandelaar mag ook nie aandui dat die motor vir ’n tydperk gebruik is in ’n mate of op ’n wyse wat wesenlik van die feite verskil nie. Dit beteken hy mag nie vir jou verseker die motor het net een eienaar, ŉ bejaarde vrou, gehad as die motor werklik al ŉ paar eienaars gehad het wat dit hardhandig hanteer het nie. Jy mag ook nie mislei word oor die beskikbaarheid van diens-, onderhoud- of herstelfasiliteite of onderdele nie. Met motorhandelaars wat uit die land onttrek, bestaan die kans dat jy ŉ motor kan raakloop waarvan die onderdele nie meer so geredelik beskikbaar is nie en daarom is hierdie bepaling ook belangrik. Die handelaar moet ook eerlik wees oor prysvoordele en heffings en sy verkoopspersoneel moet gemagtig wees om ’n ooreenkoms met jou te sluit. Met gebruikte motors is artikel 44, wat handel oor die verbruiker se reg om te aanvaar dat die verskaffer geregtig is om goedere te verkoop, baie belangrik. Hierdie artikel bepaal dat jy die reg het om te aanvaar dat die handelaar die wettige reg of magtiging van die regmatige eienaar het om die motor te verkoop. Indien dit nie die geval is nie, bepaal artikel 44 dat dit die motorhandelaar se risiko en verantwoordelikheid is indien die motor dalk gesteel is. Voordat die wet in werking getree het, het ŉ verbruiker wat onwetend ŉ gesteelde motor gekoop het, bloot die motor verloor wanneer vasgestel word dit is gesteel. Indien jy die motor met die bank se hulp gekoop het, moes jy dan steeds die bank terugbetaal. Artikel 55 bepaal jou reg op veilige goedere van goeie gehalte, maar is nie van toepassing op motors wat op veilings gekoop word nie. Dit bepaal dat jy die reg het om ŉ motor te kry wat redelikerwys gepas is vir die doel waarvoor dit in die algemeen bedoel is. Jy koop die motor om mee te ry: dus moet die motor kan ry. Dit moet van goeie gehalte wees, in goeie werkende toestand en vry van enige defekte en vir ’n redelike tydperk bruikbaar en duursaam wees, met inagneming van gewone gebruik, tensy die motorhandelaar jou uitdruklik inlig dat die motor sekere probleme het en dat jy steeds ingestem het om dit te koop. Aangesien die motorhandelaar motors verkoop, mag jy ook aanvaar dat hy jou die regte raad sal gee wanneer jy verduidelik waarvoor jy die motor wil gebruik. Hierdie artikel is ook baie belangrik vir verbruikers wat gebruikte motors koop, aangesien dit handel oor die versweë waarborg van gehalte. Selfs al is dit ŉ gebruikte motor, is daar ’n versweë bepaling dat die handelaar waarborg dat die motor aan die vereistes in artikel 55 voldoen. Indien dit nie die geval is nie, kan jy binne ses maande nadat jy die motor gekoop het, eis dat die handelaar die motor herstel of vervang of jou geld terugbetaal. Hierdie herstelwerk is vir drie maande gewaarborg en indien dit binne hierdie drie maande weer breek, moet die handelaar dit herstel of jou geld teruggee. Verbruikers moet egter in gedagte hou dat jy nie die motor kan teruggee en jou geld terugkry as daar net ŉ klein foutjie aan die motor is nie. ŉ Venster wat nie oopmaak nie, beteken nie dat die motor nie kan ry nie, maar jy kan steeds eis dat die handelaar die venster herstel. Verbruikers wat probleme het met gebruikte motors kan kla op die Ombudsman vir die Motorbedryf se webtuiste by www.miosa.co.za